ราชกิจจาฯ ประกาศระเบียบ ตั้ง “บอร์ดตั๋วร่วม” ดูแลค่าเดินทางระบบขนส่งมวลชน
เว็บไซต์ราชกิจจานุเบกษา ตั้ง "บอร์ดตั๋วร่วม" ดูแลค่าเดินทางระบบขนส่งมวลชนที่บริการโดยรัฐและเอกชนเชื่อมโยงกัน เพิ่มความสะดวกประหยัดการเดินทาง
เว็บไซต์ราชกิจจานุเบกษา ตั้ง "บอร์ดตั๋วร่วม" ดูแลค่าเดินทางระบบขนส่งมวลชนที่บริการโดยรัฐและเอกชนเชื่อมโยงกัน เพิ่มความสะดวกประหยัดการเดินทาง
27 พ.ย. 2563

เมื่อวันที่ 26 พฤศจิกายน 2563 เว็บไซต์ ราชกิจจานุเบกษา ได้ออกประกาศระเบียบสำนักนายกรัฐมนตรีว่าด้วยการบริหารจัดการระบบตั๋วร่วม พ.ศ.2563 ซึ่งเป็นการกำหนดหลักเกณฑ์ในการให้บริการระบบขนส่งสาธารณะของหน่วยงานของรัฐ ทั้งทางถนน ทางราง ทางน้ำ และทางอากาศ ด้วยการใช้ระบบตั๋วร่วมเพื่อให้การบริการขนส่งสาธารณะของหน่วยงานของรัฐ มีความสะดวกและรวดเร็ว รวมทั้งมีประสิทธิภาพยิ่งขึ้น
โดยกำหนดให้มีคณะกรรมการนโยบายระบบตั๋วร่วม (คนต.) ซึ่งมี รมว.คมนาคม เป็นประธานกรรมการ ส่วนกรรมการโดยตำแหน่ง ได้แก่ ปลัดกระทรวงการคลัง ปลัดกระทรวงคมนาคม ปลัดกระทรวงมหาดไทย เลขาธิการสภาพัฒนาการเศรษฐกิจและสังคมแห่งชาติ (สศช.) ผู้อำนวยการ สำนักงบประมาณ อธิบดีกรมการขนส่งทางบก อธิบดีกรมการขนส่งทางราง อธิบดีกรมเจ้าท่า เลขาธิการคณะกรรมการคุ้มครองผู้บริโภค ผู้ว่าราชการ กรุงเทพมหานคร และผู้อำนวยการ สำนักงานการบินพลเรือนแห่งประเทศไทย
พร้อมทั้งให้มีกรรมการผู้ทรงคุณวุฒิ ซึ่งรัฐมนตรีแต่งตั้งจากผู้ที่มีความรู้ความสามารถหรือประสบการณ์ด้านการเงิน ด้านการตลาด ด้านกฎหมาย ด้านเศรษฐศาสตร์ ด้านวิทยาศาสตร์และเทคโนโลยี ด้านวิศวกรรมศาสตร์ หรือด้านอื่นที่เกี่ยวข้องหรือเป็นประโยชน์ต่อระบบตั๋วร่วมจำนวนไม่เกินสี่คน ให้ผู้อำนวยการสำนักงานนโยบายและแผนการขนส่งและจราจร (สนข.) เป็นกรรมการและเลขานุการ และให้ผู้อำนวยการ สนข.แต่งตั้งข้าราชการ สนข.สองคนเป็นผู้ช่วยเลขานุการ
สำหรับอำนาจและหน้าที่ของ คนต.นั้นประกอบด้วย
1.จัดทำและเสนอนโยบายหรือแนวทางในการบริหารจัดการระบบตั๋วร่วม และโครงสร้างอัตราค่าโดยสารร่วม และค่าธรรมเนียมในการดำเนินงานระบบตั๋วร่วมต่อคณะรัฐมนตรี (ครม.)
2.กำหนดแผนงานและหน่วยงานของรัฐ ผู้รับผิดชอบในการปฏิบัติตามนโยบายหรือแนวทางในการบริหารจัดการระบบตั๋วร่วม
3.กำหนดมาตรการเพื่อส่งเสริมให้เกิดการดำเนินการตามนโยบาย แนวทาง หรือแผนงานในการบริหารจัดการระบบตั๋วร่วม มาฐานทางเทคโนโลยีของระบบตั๋วร่วมและรูปแบบของระบบตั๋วร่วม
4.เสนอแนะต่อ ครม.หรือหน่วยงานของรัฐที่เกี่ยวข้องให้มีการออกระเบียบ ประกาศ ข้อบังคับ หรือกฎในเรื่องดังต่อไปนี้ เพื่อให้เป็นไปตามนโยบาย แนวทาง แผนงาน มาตรการ มาตรฐาน หรือรูปแบบ
(ก) มาตรฐานทางเทคโนโลยีของระบบตั๋วร่วมและรูปแบบของระบบตั๋วร่วม
(ข) หลักเกณฑ์ เงื่อนไข และข้อกำหนดที่เกี่ยวข้องกับการบริหารจัดการระบบตั๋วร่วม
(ค) การเชื่อมต่อระบบตั๋วร่วมระหว่างผู้บริการจัดการระบบตั๋วร่วมและผู้ให้บริการขนส่ง
(ง) การบริหารจัดการระบบจัดการรหัสความปลอดภัยของระบบตั๋วร่วม
5.ประสานความร่วมมือกับหน่วยงานของรัฐและผู้ประกอบการภาคเอกชนที่เกี่ยวข้องในด้านการให้บริการขนส่งผู้โดยสายโดยระบบขนส่งสาธารณะและการบริหารจัดการระบบตั๋วร่วม
6.ติดตามและประเมินผลการดำเนินการของผู้ให้บริการขนส่งในการปฏิบัติตามนโยบาย แนวทาง แผนงาน มาตรการ มาตรฐาน หรือรูปแบบ
7.แต่งตั้งคณะอนุกรรมการหรือที่ปรึกษาเพื่อปฏิบัติงานตามที่ คนต.มอบหมาย
8.ปฏิบัติการอื่นใดตามที่ ครม.หรือนายกรัฐมอบหมาย
คลิกอ่านรายละเอียดที่ ระเบียบสำนักนายกรัฐมนตรีว่าด้วยการบริหารจัดการระบบตั๋วร่วมพ.ศ.2563